Moet ons regtig water drink?
Oktober 23, 2015 Oktober 23, 2015 ~ Toortsie	~ 25 Kommentaar
Hier is nog 'n ou bloginskrywing in my "waterreeks", in opdrag van Scrapydo.
Ons is gelukkig om baie lekker water uit die Theewaterskloofdam te kry, maar regtig, party dorpe se water is so sleg dat ek regtig nie iemand kan kwalik neem wat dit nie wil drink nie. Hoekom is ons so stram om water te drink? Ek het al myself gevang dat ek selfs 'n appel sal eet om my dors te les. Dit het gebeur in 'n tyd wat ek so min vloeistof ingeneem het, ek het net nie meer my liggaam se pleidooi na water gehoor nie!
My pa het destyds verduidelik dat jou organie water nodig het om te kan werk. Die algemene voorskrif is dat 'n mens 2 liter water per dag moet drink. 2 Liter!!! 😯 Weet julle hoe baie is dit? Sluit dit dan jou koffie, tee, koeldrank en wat nog uit? Of sluit dit dit in? Ek het al gehoor dat koffie en alkohol 'n mens nog meer dehidreer en dat jy dit beslis nie as deel van die twee liter kan tel nie. Maar rooibostee aan die ander kant, het soveel goeie eienskappe, en dit mag wel as deel van die 2 liter gereken word. 'n Mens moet ook versigtig wees dat jy dit nie oordoen nie, hoor! Te veel water is ook nie gesond nie.
Vir gewigsverlies is die drink van water uiters noodsaaklik. Sien, as jy vir jou liggaam laat dink dat jy in 'n woestyn is omdat jy nie genoeg water drink nie, stoor jou liggaam dan net eenvoudig die water wat jy wel drink. Drink jy egter genoeg water, begin jou liggaam om die water makliker vry te laat. 'n Klomp gewig dus wat jy afskud.
Dis als goed en wel om al hierdie dinge te weet, maar voor jy jou kom kry is die dag om en het jy nog nie genoeg water gedrink nie. Op 'n stadium het ek 'n glas in die badkamer gehad. Elke keer wat ek by die toilet was, het ek sommer 'n glas water gedrink. Dit werk beslis ook om 'n beker water en glas in my kantoor te hê. As dit so byderhand is, is dit net soveel makliker om daarvan te drink. Iemand beveel aan dat jy 'n bierbeker gebruik. Dis soveel groter, so jy het minder glase per dag nodig!!
Wat doen julle om julle water-inname te verhoog?
Toortsie se Banting Boerekos Resepteboek.
September 21, 2014 Oktober 18, 2014 ~ Toortsie	~ 16 Kommentaar
Verslanker hou Paasfees
April 4, 2013 April 4, 2013 ~ Toortsie	~ 11 Kommentaar
Net soos ek verwag het, was daar toe 'n groot skok toe ek Dinsdagoggend na Paasfees die skaal betree. Hoe dan ook anders?
Ek was REG vir die Paasnaweek. Ons was see toe en al die kinders het ook gekom. Vleis is altyd genoeg, en om nie te hard te werk by die see nie, het ek 'n groot bak aartappelslaai gemaak (aartappels, gekookte eier, kaas, weense worsies, Trim mayonnaise) en 'n gestolde komkommerslaai. Ek sal baie mooi dink voor ek weer hierdie komkommerslaai maak. Dit kom uit een van die wenresepteboeke. Die suurlemoenjellie was vervang met Low Cal groenpruimjellie. Baie groen. Maar tog het van die gaste 'n tweede skeppie geneem, en niemand het dood neergeslaan daarvan nie. Natuurlik was daar ook 'n groot blik beskuit, en ek kon my hande nie daaruit hou nie! Donderdagoggend het ek gou 'n lekker kookmelkkoek gebak. Dubbellaag met 'n vla-vulsel….. Genadiglik vas ek sjokolade, so die paaseiers was veilig…
Met sekondes wat getel word, het ek laat wiel see toe, net betyds vir my haarafspraak. Terwyl die kleur ontwikkel het, vra ek toevallig vir my haarkapster: "Het jy lus vir 'n stukkie koek?" "Waar gaan jy nou koek kry?" Sy het toe die koek agterin die kar gaan haal en paasnaweek het begin!!
Met dié dat dit die hele naweek gereën het en koud was en ek lui was, het daar niks van 'n stappie langs die see gekom nie. Waterretensie is ook 'n vabond as jy te min vloeistof inneem.
So, Dinsdag was dit weer terug in die tuig, terug na opskryf wat ek eet. Ek weet steeds nie wat ertjie/lensiesop met vleis en groente in, tel nie. Dit kan nie te veel wees nie. En 'n pannekoek? Soveel soos 'n sny brood? Ek bedoel, voor ek die suiker op gestrooi het? Ek dink tog Dinsdag was binne perke, met baie water inname en 'n lekker stappie.
Dis of ek hierdie week die effek van waterinname meer beleef het as ooit tevore. Teen Woensdag het die skaal alreeds geroer en Donderdag het ek gedink hy's 'n lekker kêrel. ('n Skaal MOET manlik wees!! 😦 ) Ek het meer water gedrink, en my liggaam het gedink: "Laat los!" 😉
Weet julle hoe lekker is 'n snackwich (geroosterde toebroodjie) met PIESANG op? Heerlik! En 'n piesang tel net 1 terwyl die kaas vir dieselfde toebroodjie 4 sou tel.
Die koekstorie van lank gelede bly my by. Ons sou Struisbaai toe gaan en die kinders het huistoe gekom. My kop het so gewerk: Ek sou die Vrydag gou die meisiekind op Swellendam gaan haal en as ons terugkom, moes inderhaas nog 2 soorte eetgoed gemaak word. 'n Koek en nog iets. In Spar dink ek toe: "Koop sommer koek." Ek koop toe ruim. By die huis aangekom, los ons sommer die inkopies in die kar, en vergeet skoon van die koeke wat reeds gekoop is. Terug by Plan A, word hier inderhaas gebak en gebrou…… 🙄 …… daar was geëet daardie naweek!